ગુજરાતી સમાચાર: ગુજરાત સરકારની ઘોર બેદરકારીઃ અમદાવાદ પર તોળાતુ પોલિયો વાઈરસનું જોખમ | Polio Virus Hits Back Ahmedabad As Gujarat Government Avoided Who Alert - Health News | I Am Gujarat
Gujarati News Health ગુજરાત સરકારની ઘોર બેદરકારીઃ અમદાવાદ પર તોળાતુ પોલિયો વાઈરસનું જોખમ
ગુજરાત સરકારની ઘોર બેદરકારીઃ અમદાવાદ પર તોળાતુ પોલિયો વાઈરસનું જોખમ
Published: Jan 24, 2017 03:07 am IST
વર્લ્ડ હેલ્થ ઓર્ગેનાઈઝેશન (WHO)એ મહિનાઓ પહેલા જ ભારત દેશમાં બે શહેરો પર પોલિયો વાઈરસનું જોખમ તોળાતું હોવાની ચેતવણી આપી હતી જેમાં અમદાવાદ અને તેલંગણાના હૈદરાબાદનો સમાવેશ થાય છે. ગુજરાત સરકારને થોડા મહિના અગાઉથી ચેતવણી અપાઈ હોવા છતાંય સરકારે આ અંગે સાવચેતી દાખવતા કોઈ પગલા ન ભર્યા હોવાને કારણે શહેરમાં પોલિયો વાઈરસ પાછો ફર્યો છે. વાઈબ્રન્ટ ગુજરાત સમિટના ત્રણ દિવસ પહેલા એટલે કે 7મી જાન્યુઆરીએ અમેરિકાના સેન્ટર્સ ફોર ડિસિઝ કંટ્રોલ (CDC)એ જાહેર હિતમાં વિશ્વવ્યાપી એલર્ટ જાહેર કર્યું હતું. તેમાં પણ અમદાવાદ અને હૈદરાબાદમાં આ વાઈરસ પાછો ફર્યો હોવાની ચેતવણી હતી.
ગુજરાત સરકારે આ અંગે કોઈ પગલા લીધા નહતા પરંતુ તેલંગણાએ જૂન મહિના માં જ વાઈલ્ડ ટાઈપ ટુ પોલિયો વાઈરસની ઓળખ કરીને "ગ્લોબલ ઇમર્જન્સી" ઘોષિત કરી દીધી હતી. આટલું જ નહિ, તેલંગણાએ જીનિવાથી 2 લાખ રસી મંગાવીને હૈદરાબાદ તથા રંગા રેડ્ડી જિલ્લાઓના ત્રણ લાખ બાળકોને સુરક્ષા કવચ પહેરાવી દીધું હતું.
ગુજરાતના હેલ્થ કમિશનર જે.પી ગુપ્તા જણાવે છે, "અમદાવાદની કેટલીક ગટરોમાંથી 500થી વધુ સેમ્પલ્સ લેવામાં આવ્યા હતા અને તેમાંથી કેટલાકમાં વાઈરસની હાજરી હોવાનું માલૂમ પડ્યું હતું. 30મી ઓગસ્ટે અમદાવાદમાં લેવાયેલા કેટલાંક સેમ્પલ સબિન જેવા ટાઈપ ટુ પોલિયો વાઈરસ માટે પોઝિટિવ આવ્યા છે. આ વાઈરસ ડિટેક્ટ થયો તેના ચાર મહિના પહેલા જ રાજ્ય સરકારના આરોગ્ય ખાતાને ટ્રિવલન્ટ ઓરલ પોલિયો વાઈરસ વેક્સિન (toPV- ટાઈપ 1,2, 3 પોલિયો વાઈરસ ધરાવતી)ને બદલે બાઈવલન્ટ ઓરલ પોલિયો વાઈરસ વેક્સિન (boPV- ટાઈપ 1 અને 3 વાઈરસ ધરાવતી) રસી આપવાનું સૂચન કરવામાં આવ્યું હતું. સૂચના છતાંય, સેમ્પલમાં ટાઈપ 2 વાઈરસ ઝડપાતા એ સ્પષ્ટ થાય છે કે હોસ્પિટલો અને ડોક્ટરો દ્વારા હજુ પણ toPV રસીનો જ ઉપયોગ કરાયે છે. અમદાવાદમાં થયેલી તપાસમાં રસીનું વેચાણ કરનાર વેપારી પાસેથી toPVની બે શીશીઓ મળી આવી હતી. જ્યારે બીજા આઠ ખાનગી ક્લિનિક પરથી toPVની 11 શીશીઓ મળી આવી હતી. આ તમામ toPVની એક્સપાયરી ડેટ ડિસેમ્બર 2016થી નવેમ્બર 2017 સુધીની હતી.
હેલ્થ કમિશનર જે.પી ગુપ્તાએ જણાવ્યું હતું કે, "toPVનો કેટલોક જૂનો સ્ટોક પડ્યો હશે. સરકારે તેના તરફથી તમામ રસીઓનો નાશ કરી નાંખ્યો છે." WHOની ખાસ ટીમે આ સેમ્પલ તપાસ્યા હતા જેમાં બી જે મેડિકલ કોલેજના ડો. દિશા પટેલનો પણ સમાવેશ થાય છે. ગુજરાત સરકાર તરફથી રસી પાછી ખેંચવાની કામગીરી એન.પી જાનીએ કરી હતી.
અમદાવાદની ગટરમાં ટાઈપ-ટુ વાઈરસ કેવી રીતે આવ્યો?
અમદાવાદની ગટરમાં ટાઈપ-ટુ વાઈરસ પોલિયોની રસીમાંથી આવ્યો છે. ગુજરાત સરકારના આરોગ્ય ખાતાના વરિષ્ઠ અધિકારી જણાવે છે, "પોલિયો નાબૂદ કરવા વપરાતી ત્રિસંયોજક રસી જોખમી છે. જ્યારે બાળકને રસી પીવડાવવામાં આવે છે ત્યારે આ વાઈરસ બાળકના શરીરમાં પોલિયોના અન્ય વાઈરસ સામે રોગપ્રતિકારક શક્તિ ઊભી કરી છે. આ દરમિયાન ટાઈપ 1,2,3 વાઈરસમાં જિનેટિક ફેરફાર થાય છે અને જે એક્ટિવ પોલિયો વાઈરસ હોય તેનું બાળકના મળમૂત્ર વાટે વિસર્જન થઈ જાય છે." આ રીતે પોલિયો વાઈરસ અમદાવાદની ગટરમાં ડિટેક્ટ થયા છે. વેક્સિન વાટે આવેલા આ પોલિયો વાઈરસ પોલિયોમિલિટિસનું જોખમ ઊભું કરે છે અને તેનો ભોગ નબળી રોગપ્રતિકારક શક્તિ ધરાવતા બાળકો બને છે.